b'\n_START_ARTICLE_\nTimakavas\n_START_SECTION_\nIstorija\n_START_PARAGRAPH_\nManoma, jog Cimakavo kaimas \xc4\xafkurtas XVIII a. pabaigoje ar XIX a. prad\xc5\xbeioje kaip mi\xc5\xa1ko kirt\xc4\x97j\xc5\xb3 gyvenviet\xc4\x97._NEWLINE_Kaimo pavadinimas minimas XIX a. Ratny\xc4\x8dios katalik\xc5\xb3 ba\xc5\xbeny\xc4\x8dios civilin\xc4\x97s b\xc5\xabkl\xc4\x97s akt\xc5\xb3 knygose (Cymakowie 1828 m., Simachowa 1839 m., Cimachowa 1843 m., Cimachovo 1895 m.). Pirmieji minimi kaimo gyventojai Basalyk\xc5\xb3 ir Sviokl\xc5\xb3 \xc5\xa1eimynos. Pagal 1843 m. Ratny\xc4\x8dios ba\xc5\xbeny\xc4\x8dios tikin\xc4\x8di\xc5\xb3j\xc5\xb3 s\xc4\x85ra\xc5\xa1\xc4\x85 Cimakave buvo tik 2 sodybos, kur gyveno Basalyk\xc5\xb3, Sviokl\xc5\xb3, Sinkevi\xc4\x8di\xc5\xb3, Trainavi\xc4\x8di\xc5\xb3, Kru\xc5\xa1\xc5\xb3 \xc5\xa1eimos. Kaimas tuo metu priklaus\xc4\x97 Gardino gubernijos Gardino pavietui. _NEWLINE_Po Pirmojo pasaulinio karo Cimakavo kaimas tapo Lenkijos Balstog\xc4\x97s vaivadijos dalimi. 1940 m. rugpj\xc5\xab\xc4\x8dio 3 d. gyvenviet\xc4\x97 su kitomis Marcinkoni\xc5\xb3-Druskinink\xc5\xb3 kra\xc5\xa1to gyvenviet\xc4\x97mis buvo perduoti Lietuvai ir 1941 m. sausio 15 d. prijungti prie Alytaus apskrities. Pasibaigus Antrajam pasauliniam karui kaimo gyventojai stipriai r\xc4\x97m\xc4\x97 Lietuvos partizan\xc5\xb3 kov\xc4\x85. U\xc5\xbe tai dalis kaimo gyventoj\xc5\xb3 buvo i\xc5\xa1tremti._NEWLINE_Sovietin\xc4\x97s okupacijos prad\xc5\xbeioje kaimo gyventojai vis dar vert\xc4\x97si mi\xc5\xa1ko darbais. Aplink plytintys mi\xc5\xa1kai priklaus\xc4\x97 mi\xc5\xa1k\xc5\xb3 \xc5\xabkio Druskinink\xc5\xb3 mi\xc5\xa1k\xc5\xb3 ur\xc4\x97dijai. Pama\xc5\xbeu gyventojai i\xc5\xa1sik\xc4\x97l\xc4\x97 \xc4\xaf didesnes gyvenvietes, daugiausia \xc4\xaf Druskininkus. Paskutinioji gyventoja kaim\xc4\x85 paliko 1982 m._NEWLINE_Pa\xc5\xbeym\xc4\x97tina, jog Cimakavas buvo vienas i\xc5\xa1 nedaugelio Lietuvos kaim\xc5\xb3, kuris nebuvo elektrifikuotas.\n_START_SECTION_\nPavadinimo kilm\xc4\x97\n_START_PARAGRAPH_\nTimakavo kaimas vietini\xc5\xb3 gyventoj\xc5\xb3 vadinamas Cimakavu. Tai rodo kaimo vard\xc4\x85 esant slavi\xc5\xa1kos kilm\xc4\x97s priesagos -avas vediniu i\xc5\xa1 asmenvard\xc5\xbeio Cimakas, kuris m\xc5\xabs\xc5\xb3 dien\xc5\xb3 nepasiek\xc4\x97. Buvus tok\xc4\xaf asmenvard\xc4\xaf rodo Lietuvi\xc5\xb3 pavard\xc5\xbei\xc5\xb3 \xc5\xbeodyne (V., 1985. T. 1. P. 392) fiksuota pavard\xc4\x97 Cimakauskas (u\xc5\xbera\xc5\xa1yta Lazdijuose); buvus tok\xc4\xaf asmenvard\xc4\xaf paliudija ir Lietuvi\xc5\xb3 kalbos instituto Vardyno skyriaus asmenvard\xc5\xbei\xc5\xb3, u\xc5\xbera\xc5\xa1yt\xc5\xb3 i\xc5\xa1 istorini\xc5\xb3 \xc5\xa1altini\xc5\xb3, kartotekos duomenys: Eva Cimachowska, 1785 m. (i\xc5\xa1ra\xc5\xa1as i\xc5\xa1 Alytaus parapijos Alytaus krik\xc5\xa1to knygos, l. 22). Lenk\xc5\xb3 vardyne taip pat funkcionuoja pavard\xc4\x97 Cimach bei vardas Cimoch. _NEWLINE_Pasak legendos, kadaise Basalyk\xc5\xb3 gimin\xc4\x97s prot\xc4\x97vis Cimas (Timas) at\xc4\x97jo \xc4\xaf dabartinio Cimakavo viet\xc4\x85. Patikusioje vietov\xc4\x97je Basalykas apsigyveno, v\xc4\x97liau susilauk\xc4\x97 6-7 vaik\xc5\xb3, kurie susilauk\xc4\x97 savo at\xc5\xbeal\xc5\xb3. Taip atsirado Cimakavas, kurio pavadinimas kil\xc4\x99s nuo kaimo \xc4\xafk\xc5\xabr\xc4\x97jo Cimo vardo._NEWLINE_Tarpukariu kalbininkai prad\xc4\x97jo norminti vietovard\xc5\xbei\xc5\xb3 pavadinimus, t. y. i\xc5\xa1 tarmini\xc5\xb3 tarim\xc5\xb3 d\xc4\x97sningai transponuoti \xc4\xaf bendrin\xc4\x99 kalb\xc4\x85. Taip Cimakavas virto Timakavu bendrin\xc4\x97je kalboje.\n_START_SECTION_\nAplinkin\xc4\x97s gyvenviet\xc4\x97s\n_START_PARAGRAPH_\nGr\xc5\xabtas - 7 kmRandamonys - 4 kmMARCINKONYS - 16 kmDruskininkai - 13 kmKapini\xc5\xa1kiai - 7 kmDubas - 4 km'